Ou kyse na 10j. saam matriekafskeid toe | Netwerk24
Deur Marita Herselman 06 Oktober 2018 11:28
Twee matriekleerlinge, onderskeidelik van Noordwes en die Vrystaat, het hul vriendskap hervat tien jaar nadat hulle mekaar se eerste "kys" in gr. 2 was, en saam 'n matriekafskeid bygewoon.
Hendré Böhme (18) van die Hoërskool Schweizer-Reneke het Irene Marais (18) verlede Saterdag na die Hoërskool Sentraal in Bloemfontein se afskeid vergesel.
Marais en Böhme het einde 2008 in 'n boomhuis in Schweizer-Reneke "uitgemaak" omdat sy na Thabazimbi in Limpopo sou verhuis.
Irene Marais en Hendré Böhme is hier op die matriekafskeid nadat hulle hul vriendskap ná tien jaar hervat het. Foto: Verskaf
"Ek het nog gesê ja, ek trek nou na 'n huis met 'n swembad," vertel Marais.
Dié swembad het destyds weens die verhuising 'n pleister op Marais se hartseer geplak.
'n Dag daarna het een van Böhme se beste vriende Marais uitgevra.
"Ek het vir hom gesê ek het nie met haar uitgemaak nie en haar laat weet ons is weer saam," sê Böhme.
Sommerso is hulle weer "saam" en Marais is na Thabazimbi sonder dat die twee mekaar "gelos" het.
Irene Marais en Hendré Böhme is nou weer so gemaklik met mekaar soos in hul boomhuisdae. Foto: Verskaf
Die Marais-gesin het in 2015 na Bloemfontein verhuis.
"Ons het mekaar in gr. 8 of 9 in 'n winkeltjie in die Krugerwildtuin raakgeloop en so tien minute gesels," sê Marais.
Oor die jare heen het hulle egter nie kontak behou nie en gevoel hulle het mekaar ontgroei, sê sy.
Irene Marais en Hendré Böhme in gr. 2 toe hulle "gekys" was. Foto: Verskaf
En toe loop hulle mekaar in die April-vakansie in Hartenbos raak en herstel die vriendskapsband net daar.
Dié twee was daardie dag in Hartenbos by 'n restaurant so gemaklik met mekaar soos in hul boomhuisdae.
Marais het Böhme per WhatsApp na haar matriekafskeid gevra, want sy het verleë gevoel om dit in persoon te doen.
"Ek het dit glad nie verwag nie, omdat ons nie voorheen kontak gehad het nie," sê Böhme.
Hy sê dit beteken vir hom baie dat hulle weer goeie vriende is.
Marais gaan volgende jaar optometrie aan die Universiteit van die Vrystaat studeer en Böhme LLB aan die Noordwes-Universiteit in Potchefstroom.